CELEX: 32015R1316
Language: lv
Date: 2015-07-30 00:00:00
Title: Komisijas Īstenošanas regula (ES) 2015/1316 (2015. gada 30. jūlijs), ar ko atkāpjas no Padomes Regulas (EK) Nr. 850/98 attiecībā uz jūrasasara (labraka) (Dicentrarchus labrax) minimālo saglabāšanas references izmēru

31.7.2015   
            
            
               LV
            
            
               Eiropas Savienības Oficiālais Vēstnesis
            
            
               L 203/9
            
         KOMISIJAS ĪSTENOŠANAS REGULA (ES) 2015/1316
   (2015. gada 30. jūlijs),
   ar ko atkāpjas no Padomes Regulas (EK) Nr. 850/98 attiecībā uz jūrasasara (labraka) (Dicentrarchus labrax) minimālo saglabāšanas references izmēru
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1998. gada 30. marta Regulu (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai (1), un jo īpaši tās 45. panta 1. punktu,
   tā kā:
   
               (1)
            
            
               Saskaņā ar Eiropas Parlamenta un Padomes Regulas (ES) Nr. 1380/2013 (2) 2. panta 2. punktu kopējās zivsaimniecības politikas mērķis ir nodrošināt to, lai dzīvo jūras bioloģisko resursu izmantošanas rezultātā iegūto sugu populācijas tiktu atjaunotas un uzturētas virs līmeņa, kas nodrošina maksimālo ilgtspējīgas ieguves apjomu.
            
         
               (2)
            
            
               Regulas (EK) Nr. 850/98 45. panta 1. punktā ir noteikts, ka tad, ja jūras organismu krājumu saglabāšanas nolūkā ir jārīkojas nekavējoties, Komisija, papildus minētajai regulai vai atkāpjoties no tās, var pieņemt visus vajadzīgos pasākumus.
            
         
               (3)
            
            
               Starptautiskās Jūras pētniecības padomes (ICES) un Zivsaimniecības zinātnes, tehnikas un ekonomikas komitejas (ZZTEK) zinātniskais ieteikums liecina, ka Ķeltu jūrā, Lamanšā, Īrijas jūrā un Ziemeļjūras dienvidu daļā (ICES IVb, IVc un VIIa, VIId–VIIh rajons) jūrasasara (labraka) biomasa strauji samazinās, jo krājums papildinās aizvien sliktāk un zvejas izraisītā zivju mirstība pieaug. Jūrasasaris (labraks) aug lēni un dzimumbriedumu sasniedz vēlu. Nārsta bara biomasa tuvojas vēsturiski zemākajam reģistrētajam līmenim. Pašreizējā zvejas izraisītā zivju mirstība ir gandrīz četras reizes lielāka par to, kādu krājums var izturēt. Tāpēc ICES iesaka īstenot pasākumus, kuri būtiski samazinātu zvejas izraisīto zivju mirstību visā šajā krājumā iepriekš minētajos apgabalos.
            
         
               (4)
            
            
               Pamatojoties uz Regulas (ES) Nr. 1380/2013 12. pantu, ar Komisijas Īstenošanas regulu (ES) 2015/111 (3) Komisija ir pieņēmusi steidzamus pasākumus, kuru mērķis ir samazināt zvejas izraisīto zivju mirstību, ko izraisa pelaģiskās zvejas kuģi, kuri zvejo no jūrasasara (labraka) nārsta bariem. Ar Padomes Regulu (ES) 2015/523 (4) ir ieviests ierobežojums, kura mērķis ir samazināt zivju mirstību, ko izraisa atpūtas zvejā iesaistītie makšķernieki. Zinātniskajā ieteikumā norādīts, ka nozvejas ierobežojumi apvienojumā ar minimālā saglabāšanas references izmēra palielināšanu varētu būt efektīvāks līdzeklis zvejas izraisītās zivju mirstības samazināšanai.
            
         
               (5)
            
            
               Mazuļu aizsardzības nolūkā Regulā (EK) Nr. 850/98 noteikti jūras organismu minimālie saglabāšanas references izmēri.
            
         
               (6)
            
            
               
                  ICES norādījusi šādus četrus jūrasasara (labraka) krājuma apgabalus: Ķeltu jūra, Lamanšs, Īrijas jūra un Ziemeļjūras dienvidu daļa (ICES IVb, IVc, VIIa un VIId–VIIh rajons), Biskajas līcis un Atlantijas okeāna ūdeņi pie Pireneju pussalas (ICES VIIIa un VIIIb rajons), Atlantijas okeāna ūdeņi pie Pireneju pussalas (ICES VIIIc un IXa rajons) un Ķeltu jūra un ūdeņi uz rietumiem no Skotijas (ICES VIa, VIIb un VIIj rajons).
            
         
               (7)
            
            
               Regulas (EK) Nr. 850/98 XII pielikumā patlaban noteiktais jūrasasara (labraka) minimālais izmērs ir 36 cm.
            
         
               (8)
            
            
               Tomēr informācija, kas ietverta ICES novērtējumos par Ķeltu jūras, Lamanša, Īrijas jūras un Ziemeļjūras dienvidu daļas (ICES IVb, IVc, VIIa un VIId–VIIh rajons) jūrasasara (labraka) krājumu, liecina, ka jūrasasara (labraka) mātītes dzimumbriedumu sasniedz, kad to garums ir 42 cm. Nozvejas statistika apstiprina, ka jūrasasaru (labraku), kuru garums vēl nav sasniedzis 42 cm, zvejas un izkraušanas procesā tiek iegūtas nepieaugušas jūrasasara (labraka) mātītes tad, kad tās vēl nav piedalījušās krājuma atražošanā. Ja ir atļauta jūrasasaru (labraku), kuru garums vēl nav sasniedzis 42 cm, zveja un izkraušana, tas smagi kaitē šā krājuma reproduktīvajai spējai, ievērojami palielina kopējo zvejas izraisīto zivju mirstību un nopietni apdraud jūrasasara (labraka) krājuma saglabāšanu. Jūrasasara (labraka) krājuma saglabāšanai minētajos ICES rajonos nepieciešams, lai jūrasasara (labraka) mātītes paliktu jūrā, līdz tās ir piedalījušās krājuma atražošanā, tāpēc ir lietderīgi šīs sugas minimālo saglabāšanas references izmēru palielināt līdz 42 cm.
            
         
               (9)
            
            
               Tāpēc, ka dzimumbrieduma sasniegšana šķiet atkarīga no temperatūras, ir lietderīgi kā piesardzības pasākumu šādu pašu ierobežojumu turklāt attiecināt uz citiem krājumiem ziemeļu ūdeņos, proti, Ķeltu jūrā un ūdeņos uz rietumiem no Skotijas (ICES VIa, VIIb un VIIj rajons).
            
         
               (10)
            
            
               Tālab steidzami jāveic pasākumi, kuru mērķis ir aizliegt jūrasasaru (labraku), kuru garums vēl nav sasniedzis 42 cm, zveju un izkraušanu un tādējādi aizsargāt jūrasasaru (labraku) mazuļus divos ICES norādītajos jūrasasara (labraka) krājumos: Ķeltu jūrā, Lamanšā, Īrijas jūrā un Ziemeļjūras dienvidu daļā (ICES IVb, IVc, VIIa un VIId–VIIh rajons) un Ķeltu jūrā un ūdeņos uz rietumiem no Skotijas (ICES VIa, VIIb un VIIj rajons). Ja tiktu novilcināta jūrasasaru (labraku) mazuļu aizsardzība, tas ievērojami palielinātu risku, ka jūrasasara (labraka) krājumam varētu tikt nodarīts smags kaitējums, nozīmīgi paaugstinātu zvejas izraisīto šīs sugas zivju mirstību un paātrinātu jūrasasara (labraka) biomasas samazināšanos.
            
         
               (11)
            
            
               Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
            
         IR PIEŅĒMUSI ŠO REGULU.
   1. pants
   Atkāpjoties no Regulas (EK) Nr. 850/98 XII pielikuma, jūrasasara (labraka) (Dicentrarchus labrax) minimālais izmērs minētās regulas 2. pantā noteiktajā 2. reģionā ir 42 cm.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 1. septembra.
   Komisija līdz 2017. gada beigām novērtē, vai ar šo regulu ieviestie pasākumi joprojām ir vajadzīgi.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 30. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 125, 27.4.1998., 1. lpp.
   
   
      (2)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
   
      (3)  Komisijas 2015. gada 26. janvāra Īstenošanas regula (ES) 2015/111, ar ko nosaka pasākumus ar mērķi samazināt nopietnu apdraudējumu jūrasasara (labraka) (Dicentrarchus labrax) krājuma saglabāšanai Ķeltu jūrā, Lamanšā, Īrijas jūrā un Ziemeļjūras dienvidu daļā (OV L 20, 27.1.2015., 31. lpp.).
   
      (4)  Padomes 2015. gada 25. marta Regula (ES) 2015/523, ar ko groza Regulas (ES) Nr. 43/2014 un (ES) 2015/104 attiecībā uz dažām zvejas iespējām (OV L 84, 28.3.2015., 1. lpp.).